Ego Jocerannus, dominus Branceduni, omnibus præsentes litteras inspecturis, in Domino salutem. Universitati vestræ notum facio, quod Jocerannus li Melles in mea presentia constitutus, donavit et concessit domino abbati Cluniacensi et successoribus ejus in perpetuum, mera et spontanea voluntate, decimam quam habebat apud Massonnes, quæ est in parrochiatu Cluniacensi de Saviniaco; et omne jus quod habebat vel habere poterat apud Monnet, aput Valles [et] aput Curtiz, in vineis, servicio et aliis rebus, eidem abbati et successoribus ejus cessit et quitavit. Dominus vero abbas res superius expressas eidem Joceranno [postmodum] donavit et concessit in feodum, et illas a sæpefato Cluniacensi abbate in feodum recepit. Ut autem præmissa [firma] et inconcussa futuris temporibus habeantur, ad instanciam et preces utriusque partis præsentem cartam sigilli mei munimine roboravi. Actum anno Domini Mº CCº tricesimo quarto, mense februario.